Rúmlega fjögur hundruð flugfreyjur og flugþjónar misstu vinnuna þegar WOW Air varð gjaldþrota . WOW air Skiptastjórar hins fallna WOW Air hafa afgreitt kröfur allra launþegahópa flugfélagsins til Ábyrgðasjóðs launa að flugfreyjum undanskyldum . Takist ekki að leysa úr ágreiningi þeirra á milli þarf að fara með málið til héraðsdóms að sögn Sveins Andra Sveinssonar , skiptastjóra og hæstaréttarlögmanns . „ Það er ágreiningur sem við erum að reyna að jafna sem snýst um ákveðin tæknileg atriði þar sem við skiptastjórarnir eru ekki sammála fulltrúa flugfreyja . Það kemur í ljós hvort við náum að leysa úr því einhvern veginn . Þetta snýst aðallega um útreikninga á launum og launatengdum kröfum í uppsagnarfresti . Við höfum beitt ákveðinni aðferðarfræði við afgreiðslu á kröfum annarra hópa og það hefur allt saman gengið eftir , “ segir Sveinn Andri . Í lok nóvember voru samþykktar launakröfur í búið sem alls 3,8 milljörðum króna . Aðspurður hvort flugfreyjur fái greidd vangoldin laun segir Sveinn Andri . „ Þær eru auðvitað bara í sömu stöðu og aðrir fyrrum starfsmenn WOW og þeir fá hlutfallslega greitt upp í sín laun annars vegar miðað við þær reglur sem gilda hjá ábyrgðarsjóði launa og hins vegar eftir atvikum það sem kemur út úr búinu við úthlutun í lokin . Það miðast alltaf við sömu hlutföllin . “ Skiptastjórarnir munu halda áfram að reyna að leysa úr ágreiningi við flugfreyjur . „ Við höldum áfram að fara yfir þetta með fulltrúa flugfreyja . Ef ekki tekst að jafna ágreining þá þarf að fara með slíkan ágreining til héraðsdóms til að fá úr honum leyst , lögin gera ráð fyrir því , “ segir Sveinn Andri . Rúmlega 400 flugfreyjur og flugþjónar misstu vinnuna þegar WOW Air varð gjaldþrota . Fyrrverandi starfsmenn WOW air hafa gert launakröfur í þrotabú flugfélagsins fyrir á þriðja milljarð króna . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .